Klasa:400-06/22-01/04

**GRADONAČELNIK**

Banjavčićeva 9, 47000 Karlovac

tel: 047 628 100

fax: 047 628 134

email: gradonacelnik@karlovac.hr

Urbroj:2133/01-04/01-22-2

Karlovac, 02.11.2022.

**Poštovane Karlovčanke i Karlovčani,**

Grad Karlovac predstavlja vam Nacrt  proračuna Grada Karlovca za 2023. godinu.

Ukupni prihodi proračuna Grada Karlovca ovim proračunom planirani su na razini od 78,6 mil.€ odnosno 592 mil. kn s uračunatim prihodima proračunskih korisnika koji su integrirani u lokalnu riznicu Grada Karlovca, te sa uključenim prihodima od Ministarstva obrazovanja za plaće zaposlenih u osnovnim školama.

Prihodi koje smo planirali temeljeni su na dosadašnjim iskustvima, ostvarenju prihoda u 2022. godini, te intenzivnim naporima gradske uprave na privlačenju sredstava iz nacionalnih izvora, te iz EU izvora financiranja. Da bismo realizirali ambiciozne planove koristit ćemo i kreditna sredstva, uglavnom u cilju financiranja učešća Grada Karlovca u realizaciji EU projekata.

Nastojimo manirom dobrog gospodara raspolagati novcem poreznih obveznika koji svojim radom, bilo kao poduzetnici bilo kao pojedinci doprinose našem gradu.

Zbog uvođenja eura kao nacionalne valute od 01.01.2023. godine, proračun se planira i donosi isključivo u eurima primjenom fiksnog tečaja konverzije 1€=7,53450 kn

Ukupni proračun Grada iznosi 78,6 mil. € ili 592 mil.kn od čega su izvorni prihodi Grada 34,7 mil.€ odnosno 44,6% od ukupnog proračuna

Porezni prihodi Grada planirani su u visini od 22,9 mil. € što čini oko 29% gradskih prihoda. Oko 16,94 mil. € očekuju se prihodi  iz nacionalnih izvora, a namijenjeni su najvećim dijelom financiranju proračunskih korisnika u visini od 12,5 mil. €, dok su preostalih 4,5 mil. € namijenjeni sufinanciranju gradskih projekata. Iz EU fondova očekuju se prihodi u visini od 14 mil. €. od čega za gradske projekte 13,5 mil. €, a za proračunske korisnike 0,5 mil. €. U narednoj se godini kreditnim aranžmanima planira financirati kapitalne projekte u vrijednosti od 8,7 mil. €.

Grad Karlovac je već prošle godine zaključio dva ugovora o kreditu u visini od 51,4 mil. kn od čega je dio već iskorišten i u slijedećoj godini koristiti će se dodatnih 5 mil. € za financiranje gradskih projekata u sklopu EU projekta Aglomeracije Karlovac Duga Resa i  dovršetka rekonstrukcije kina Edison. Novi krediti koristiti će se za izgradnju dječjih vrtića Rečica i Luščić, rekonstrukciju mosta Rakovac, te energetsku obnovu zgrade JVP.

 Ne manje važni su i prihodi od komunalne naknade i komunalnog doprinosa u visini od 7,6 mil. €, a koji kao namjenski prihodi služe za održavanje i izgradnju komunalne infrastrukture.

Grad Karlovac je već u 2022. godini započeo brojne važne komunalne i društvene projekte koji će građanima grada Karlovca pružiti bolje i kvalitetnije uvjete života. Završavanje započetih projekata i početak novih projekata nastaviti će se i u 2023. godini, a neki od njih završavati će se u naredne dvije do tri godine.

Najveći infrastrukturni projekt koji je započet u 2021. godini je Aglomeracija Karlovac Duga Resa koji će  zbog opsega i veličine zahvata u više dijelova grada trajati do kraja 2023. godine, a s obzirom na zahtjevnost radova moguće je i produženje rokova. U projekt je uključena komunalna infrastruktura na osam lokacija u gradu:  oborinska odvodnja, plinska i toplinska mreža, elektro i telekomunikacijske instalacije, te ceste i nogostupi. Ove godine započeo i projekt uređenja komunalne infrastrukture u Zvijezdi koji će sigurno trajati dvije godine. Vrijednost projekta kojeg financijski snosi Grad Karlovac je gotovo 13 mil. €. Od čega se na 2023. godinu donosi 8 mil.€..

Tijekom 2022 započeo je i projekt rekonstrukcije vrelovodne mreže, a projekt vrijedan oko 127 mil. kn uz pomoć Grada realizirat će Gradska toplana u razdoblju do kraja 2023. godine.

Dugo očekivani projekt rekonstrukcije Edisona započet je ove godine u vrijednosti od oko 33,6 mil. kn, a njegov se završetak očekuje do kraja I polugodišta. Ovaj projekt sufinanciran je EU sredstvima, od čega Grad sufinancira projekt sa oko 700.000 € odnosno 5,3 mil.kn.

Protekla dva mjeseca odradili smo zborove građana u svim mjesnim odborima i gradskim četvrtima te u direktnoj komunikaciji s građanima detektirali goruće, male komunalne probleme te smo ih predvidjeli u Proračunu za 2023. godinu odnosno projekcijama za 2024. i 2025. godinu. Nastojimo voditi brigu o svim gradskim četvrtima i mjesnim odborima ravnomjerno. Nastaviti će se i drugi važni infrastrukturni komunalni projekti kao što su rekonstrukcije i uređenje prometnica, dječjih igrališta, izgradnja, asfaltiranje makadamskih cesta, ulaganja u sportske objekte, a podrazumijeva se i redovno održavanje komunalne infrastrukture u funkcionalnom stanju. Imamo vrlo visoke standarde gradnje i održavanja komunalne infrastrukture  i raspoloživi izvori financiranja nisu dostatni za realizaciju svih željenih projekata, pa se moralo pristupiti prioritizaciji projekata i aktivnosti kako bi se osiguralo ravnomjerno ulaganje u svim gradskim četvrtima i mjesnim odborima.

Ove godine ugovorena su sredstva iz EU Fonda solidarnosti za konstruktivnu obnovu pet kapitalnih objekata u Gradu: zgrade KAMOD-a, Hrvatskog doma, zgrade muzeja, zgrade gradske uprave na adresi bana J.Jelačića i kuće Stjepana Mihalića na Gazi. Ukupna vrijednost projekata je gotovo 8,8 mil.€. Projektna dokumentacija je završena, postupci javne nabave se pripremaju i do kraja I polugodišta moraju biti dovršeni radovi.

Nedostatak mjesta u vrtićkim objektima svake godine je sve veći, te smo se kandidirali za sredstva iz Nacionalnog programa oporavka i otpornosti i ostvarili očekivana sredstva u visini od 18,5 mil.kn te će iduće godine započeti realizacija ovih projekata ukupne vrijednosti preko 7 mil.€.

Nastojimo da Karlovac bude grad poželjan za život. I dalje će se nastojati maksimalno racionalizirati poslovanje cjelokupnog gradskog sustava, tvrtki i ustanova. Sve aktivnosti usmjerene su postizanju dodanih ušteda proračunskog novca s ciljem što učinkovitije javne uprave uz svrsishodno trošenje sredstava.

Naša strateška područja rada i razvoja grada su i dalje podrška u službi otvaranja novih radnih mjesta, društveno socijalna osjetljivost s naglaskom na mlade i građane treće životne dobi, daljnji razvoj turizma i kulture, energetska učinkovitost, komunalno i građevinsko uređenje naše Zvijezde te komunalna infrastruktura na cijelom području grada.

Osigurali smo i značajna sredstva za rješavanje imovinsko pravnih odnosa u poslovnoj zoni Selce i daljnjeg razvoja ovog projekta. Za zonu je izrađen UPU te je upisana u registar poslovnih zona Republike Hrvatske.

Kad govorimo o razvojnim potencijalima grada naglasak smo stavili na velike infrastrukturne projekte koji su u djelokrugu Republike Hrvatske. Maksimalno smo uključeni u okviru svojih nadležnosti kako bi se nacionalni projekti Hrvatskih željeznica, Hrvatskih cesta i Hrvatskih voda uspješno realizirali. Tu prije svega mislimo na projekte drugog kolosijeka Hrvatski Leskovac - Karlovac, sustav obrane od poplava grada Karlovca, te projekti koji će podići kvalitetu i sigurnost prometa na državnim cestama koje prolaze kroz Karlovac. Potpisani su sporazumi sa navedenim državnim tvrtkama pri čemu ćemo intenzivno surađivati kako bi Karlovac razvijali kako to svi mi zaslužujemo.

Grad Karlovac potpisao je Sporazum s Državnom geodetskom upravom o provođenju katastarske izmjere u svrhu izrade katastra nekretnina na području grada Karlovca. Sufinanciranje katastarskih izmjera od strane Državne geodetske uprave je u 100% iznosu, a Grad Karlovac će financirati Povjerenstvo koje će provoditi izmjeru i sve tehničke potrebe za provedbu izmjere.

Istim su obuhvaćene katastarske izmjere za sljedeće katastarske općine:

1. Katastarska izmjera za dio k.o. Donje Mekušje (oko 732 ha)

2. Katastarska izmjera za dio k.o. Donje Pokupje (oko 398 ha)

3. Katastarska izmjera za dio k.o. Gornje Mekušje (oko 340 ha)

4. Katastarska izmjera za k.o. Velika Jelsa (oko 631 ha)

5. Katastarska izmjera za dio k.o. Zagrad (oko 344 ha) i

6. Katastarska izmjera za dio k.o. Mahično (oko 773 ha).

U narednoj godini nastavit ćemo sa započetim prostorno planskim dokumentima, te će  se intenzivno raditi na izmjenama generalnog urbanističkog plana i plana prostornog uređenja grada Karlovca. U tom dijelu  očekujemo aktivnu i stručnu raspravu cijele karlovačke stručne javnosti kao i svih zainteresiranih građana, jer je ovo velika prilika kako bi Karlovac promišljali na razini budućeg razvoja.

U sferi društvenog života grada odvijaju se aktivnosti i projekti od iznimno važnog značaja. Grad financira osnovno školsko obrazovanje sa oko 2 mil.€ vlastitih prihoda, a oko 10 mil.€ osigurava se za njihove plaće iz Ministarstva obrazovanja. I naredne godine nastavljaju se EU programi koji osiguravaju besplatnu prehranu učenicima u riziku od siromaštva, te pomoćnike u nastavi učenicima s teškoćama u razvoju.Za predškolski odgoj izdvaja se oko 3,9 mil. € mil.kn, pri čemu se sufinancira smještaj djece u privatnom vrtiću, te kod dadilja.

Za izdvojiti je nastavak programa namijenjenih obiteljima s djecom s ciljem podržavanja obitelji i unaprjeđenja kvalitete odgoja i obrazovanja djece. Brojne su demografske mjere  već dulji niz godina aktivne u Gradu Karlovcu: od pomoći za novorođenčad, redovne subvencije vrtića uključujući i privatni vrtić i dadilje, dodatne subvencije za obitelji s troje i više djece, preko nabave obrazovnog materijala za osnovnoškolce što uz kupnju udžbenika od strane Ministarstva obrazovanja čini značajnu financijsku pomoć roditeljima, pa sve do subvencija prijevoza učenika i povećanih učeničkih i studentskih stipendija.

Nacrt proračuna sastavljen je uvažavajući zakonske propise u poštivanju zakonitog, namjenskog i svrsishodnog korištenja proračunskih sredstava, te u skladu s nadležnostima Grada kao jedinice lokalne samouprave.

**U nacrtu proračuna za 2023. godinu vidljivi su svi programi, projekti i aktivnosti koje će Grad Karlovac provoditi tijekom godine sa utvrđenim iznosima i izvorima financiranja istih.**

Tijekom javne rasprave svi zainteresirani su pozvani svojim prijedlozima pridonijeti kvaliteti proračuna.

Svaki prijedlog na Nacrt proračuna treba biti obrazložen odnosno argumentiran s točno navedenim iznosima koji se predlažu za novi projekt ili aktivnost. Isto vrijedi ukoliko se prijedlog odnosi na povećanje planiranog iznosa za već postojeći projekt ili aktivnost. Uz prijedlog nove ili povećane vrijednosti projekta ili aktivnosti, prijedlog mora sadržavati koje rashode iz nacrta proračuna smanjiti uz uvjet da se radi o istom izvoru financiranja, kao preduvjet za prihvaćanje prijedloga. Bez tog elementa prijedlog izmjena proračunskih rashoda neće biti moguće usvojiti, jer su prihodi proračuna ograničen resurs i nije ih moguće nerealno povećavati, već samo prerasporediti sredstva u okviru rashodnih stavaka kako bi proračun ostao uravnotežen.

Javna rasprava otvorena je od 02. do 10.studenog 2022. godine. Do tog datuma najkasnije do 15,00 sati trebaju u pisarnici Grada biti zaprimljeni svi prijedlozi i primjedbe naslovljeni na UO za proračun i financije. Prijedlozi i primjedbe koji će biti zaprimljeni u Grad nakon navedenog termina godine smatrati će se zakašnjelim i neće se razmatrati.

Nastaviti ćemo i praksu zaprimanja prijedloga e-mailom na adresu [proracun@karlovac.hr](mailto:proracun@karlovac.hr) također do 10.11.2022. do 15,00 sati.

U tijeku javne rasprave očekujemo da će od 05.11.2022. javnosti biti na raspolaganju i posebna aplikacija **mojProračun** na web stranici Grada Karlovca u kojoj će biti omogućena dostava prijedloga i primjedbi na proračun digitalnim putem. Aplikacija je interaktivna i dati  će  mogućnost  da zainteresirana javnost „propita i predloži“ proračun Grada Karlovca. Rok za dostavu prijedloga putem ove aplikacije je jednak tj. do 10.11.2022. do 15,00 sati.

Od početka ove godine zainteresiranoj javnosti na raspolaganju aplikacija **OTVORENI KARLOVAC klikom do svih proračunskih podataka** na kojoj su dostupni svi podaci o trošenju proračunskog novca a, sve kako bi transparentnost poslovanja bila na najvećoj mogućoj razini.

Za pomoć potencijalnim predlagateljima izmjena u Nacrtu proračuna Grada Karlovca za 2023. godinu u prilogu dajemo predložak odnosno obrazac koji sadrži bitne elemente svakog prijedloga ili primjedbe na proračun. Obrazac nije obavezan za korištenje, te se prijedlog može dostaviti i u drugačijoj formi.

Još jednom vas pozivamo da svojim prijedlozima, promišljanjima i kritikama pridonesete kvaliteti proračuna Grada Karlovca, a sve s ciljem da se u narednoj godini ostvari što više željenih programa, projekata i aktivnosti u korist svih Karlovčana.

U ovom osvrtu i sažetom pregledu proračuna nastojao sam dati najvažnije obrise rada gradske uprave u 2023.godini. Moram naglasiti da su svi navedeni projekti i oni koji nisu izričito navedeni nastali u stalnoj komunikaciji s vama i vijećima gradskih četvrti i mjesnih odbora. Jednako tako svjestan sam da ta komunikacija može biti još intenzivnija i u narednoj godini, pa vam svima upućujem poziv da se, koristeći sve dostupne kanale komunikacije, još više informirate i sudjelujete u kreiranju bolje budućnosti i svakodnevnog života u našem gradu.

S poštovanjem

Vaš gradonačelnik

Damir Mandić,v.r.